ศก.ซบลูกค้าทิ้งประกันหมื่นล.
คปภ.เผย 3 เดือนแรก ลูกค้าเวนคืนประกันพุ่งหมื่นล้านบาท คาดผลเศรษฐกิจซบเซา
9 มิ.ย. 2558

คปภ.เผย 3 เดือนแรก ลูกค้าเวนคืนประกันพุ่งหมื่นล้านบาท คาดผลเศรษฐกิจซบเซา
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานว่า ในช่วง 3 เดือนแรกของปี 2558 นี้ มีลูกค้าที่เวนคืนกรมธรรม์หรือยกเลิกกรมธรรม์ประกันชีวิตก่อนครบกำหนดสัญญามากถึง 1.08 หมื่นล้านบาท หรือเพิ่มขึ้นถึง 36.59% เมื่อเทียบกับงวดเดียวกันของปี 2557 ที่ผ่านมา
ทั้งนี้ สาเหตุของการเวนคืนกรมธรรม์ที่เพิ่มขึ้น น่าจะเป็นผลมาจากภาวะเศรษฐกิจที่ชะลอตัวจนกระทบต่อรายได้ของประชาชน ทำให้ลูกค้าไม่มีเงินมาชำระเบี้ยประกันชีวิต นอกจากนี้ ยังอาจจะเกิดจากการซื้อประกันที่ไม่ได้ตรงกับความต้องการที่แท้จริงของลูกค้า ดังนั้น เมื่อมีมูลค่าเงินสดในกรมธรรม์ ลูกค้าจำนวนมากจึงขอเวนคืนตามมา
อย่างไรก็ตาม นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย ได้เตือนให้ผู้เอาประกันชีวิตที่ถือครองกรม ธรรม์ประกันชีวิตอยู่แล้ว ชำระเบี้ยประกันชีวิตตามกำหนดเวลาจนกระทั่งครบสัญญา และไม่ควรยกเลิกการชำระเบี้ยประกันชีวิตก่อนเวลาที่สัญญากำหนด เนื่องจากจะได้เงินคืนมาไม่คุ้มกับที่เสียไป คือ ผู้เอาประกันชีวิตจะได้รับเงินคืนน้อยกว่าเบี้ยประกันชีวิตที่ได้จ่ายไป
ขณะเดียวกันหากจะทำประกันใหม่ผู้ทำประกันจะต้องจ่ายเบี้ยประกันชีวิตแพงขึ้น เพราะการทำประกันชีวิตนั้น ถ้าผู้เอาประกันชีวิตมีอายุสูงขึ้นในวันทำสัญญา จะต้องจ่ายเบี้ยประกันชีวิตแพงขึ้นกว่าเดิม
นอกจากนี้ การถือครองกรมธรรม์ประกันชีวิตแบบสะสมทรัพย์หรือตลอดชีพที่ยังคงมีผลบังคับอยู่ตั้งแต่ 2 ปีขึ้นไป ยังมีมูลค่าเงินสด ผู้เอากรมธรรม์สามารถที่จะกู้เงินออกกมาใช้ได้ โดยมีอัตราดอกเบี้ยที่ต่ำเมื่อเทียบกับแหล่งกู้อื่นๆ